Pilotul portughez Antonio Felix da Costa a oferit echipei Porsche prima victorie pe teren propriu în Campionatul Mondial de Formula E, rezervat monoposturilor cu propulsie sută la sută electrică, duminică, în cea de-a doua cursă desfăşurată la Berlin, la finalul căreia neozeelandezul Nick Cassidy (Jaguar) şi-a mărit avantajul în clasamentul general, informează Reuters.
Da Costa a fost cronometrat în 47 min 55 sec 043/1000 la capătul celor 46 de tururi ale circuitului stradal din capitala germană (2,343 km), devansându-l cu 691/1000 pe Cassidy, clasat pe locul secund, învingător în primul e-Prix de la Berlin, desfăşurat sâmbătă şi care a stabilit cel mai rapid tur de pistă duminică.
Pe poziţia a treia, la 2 sec 820/1000, s-a clasat britanicul Oliver Rowland (Nissan).
Germanul Pascal Wehrlein, de la echipa Porsche, cel mai apropiat rival al lui Cassidy în lupta pentru titlu, s-a clasat pe locul al patrulea, la 4 sec 147/1000.
În clasamentul general, Nick Cassidy a acumulat 140 de puncte, fiind urmat de Pascal Wehrelin, cu 124 puncte, şi de Oliver Rowland, cu 118 puncte.
Următoarele două curse din Mondialul de Formula E se vor disputa pe 25 şi 26 mai, la Shanghai (China).